LHFG พุ่ง 7% สวนวันขึ้น XD รับผลบวกสองเด้ง “เงินปันผล-ส่วนต่างราคาหุ้น”
LHFG พุ่ง 7% ปรับตัวขึ้นสวนวันขึ้น XD รับผลตอบแทน “เงินปันผล-ส่วนต่างราคาหุ้น” ขณะที่ปัจจัยบวกหลัง CTBC BANK เพิ่มสัดส่วนถือ 46% มั่นใจศักยภาพหวั่งขยายฐานการเงิน
10 ก.ย. 2564

ผู้สื่อข่าวรายงานว่า วันนี้ 10 ก.ย. 2564 ราคาหุ้น บริษัท แอล เอช ไฟแนนซ์เชียล กรุ๊ป จำกัด (มหาชน) หรือ LHFG ณ เวลา 10.38 อยู่ที่ระดับ 1.59 บาท บวกไป 0.10 บาท หรือขึ้นไป 6.71 บาท โดยทำจุดสูงสุดที่ 1.64 บาท และทำจุดต่ำสุดที่ 1.47 บาท ด้วยมูลค่าการซื้อขาย 498.23 ล้านบาท

วันนี้ราคาหุ้น LHFG ปรับตัวขึ้นอย่างต่อเนื่องและร้อนแรง ส่งผลให้นักลงทุนได้รับผลตอบแทนจากส่วนต่างราคาหุ้นที่ปรับตัวขึ้นแล้ว ยังรับผลตอบแทนจากอัตราเงินปันผลช่วงระหว่างกาลอีกด้วย เนื่องจากวันนี้เป็นวันขึ้นเครื่องหมาย XD 10 ก.ย. 2564 โดยมีอัตราเงินปันผลหุ้นละ 0.03 บาท และวันจ่ายเงินปันผลวันที่ 27 ก.ย. 2564
อย่างไรก็ตามราคาหุ้นที่ปรับตัวขึ้นส่วนหนึ่งก็ยังเป็นเรื่องตอบรับข่าวหลังจากนายวิเชียร อมรพูนชัย รักษาการประธานเจ้าหน้าที่บริหารและกรรมการผู้จัดการ LHFG เปิดเผยว่า ตามที่ CTBC Bank เป็นธนาคารเอกชนอันดับ 1 ของไต้หวัน ซึ่งเป็นผู้ถือหุ้น 35.62% ของจำนวนหุ้นที่มีสิทธิออกเสียงและจำหน่ายได้แล้ว เสนอซื้อหุ้นจากผู้ถือหุ้นรายอื่น 10.99% ซึ่งธนาคารแห่งประเทศไทยและทางการไต้หวันได้อนุญาตแล้วนั้น ในวันนี้ CTBC ได้เสร็จสิ้นการเข้าซื้อหุ้นแล้ว ทำให้สัดส่วนการถือหุ้นเพิ่มเป็น 46.61%
ทั้งนี้ CTBC Bank มีสินทรัพย์กว่า 5.30 ล้านล้านบาท มีเครือข่ายการให้บริการที่เชื่อมโยงกันถึง 116 แห่งครอบคลุมกว่า 14 ประเทศ อาทิ สหรัฐอเมริกา แคนาดา ญี่ปุ่น อินเดีย อินโดนิเซีย ฟิลิปปินส์ เวียดนาม ฮ่องกง สิงคโปร์ และจีน
“การที่ CTBC เข้ามาเป็นผู้ถือหุ้นใหญ่เนื่องจากเห็นว่าประเทศไทยมีศักยภาพหลายๆ ด้าน และมองเห็นโอกาสในการขยายธุรกิจของกลุ่มธุรกิจทางการเงินแลนด์ แอนด์ เฮ้าส์ โดย CTBC จะนำจุดแข็งมายกระดับการให้บริการทางการเงินของบริษัทในกลุ่มธุรกิจทางการเงินแลนด์ แอนด์ เฮ้าส์  ได้แก่ ธนาคารแลนด์ แอนด์ เฮ้าส์ (LHBANK), บลจ.แลนด์ แอนด์ เฮ้าส์ จำกัด, บล.แลนด์ แอนด์ เฮ้าส์  และ บล.แลนด์ แอนด์ เฮ้าส์ แอดไวเซอรี่ จำกัด โดยมุ่งเน้นการให้บริการรูปแบบ Digital การให้บริการแบบมืออาชีพ การพัฒนาผลิตภัณฑ์และบริการที่ตอบโจทย์ความต้องการของลูกค้าทุกกลุ่ม การเป็นที่ปรึกษาทางการเงินแบบครบวงจร เพื่อสร้างประสบการณ์ที่ดีให้กับลูกค้า” นายวิเชียร กล่าว
 
 
 
 
 
 
 